2015.gada .novembrī Noteikumi Nr.

Rīgā (prot. Nr. .§)

**Prasības uztura bagātinātājiem**

Izdoti saskaņā ar

Pārtikas aprites uzraudzības likuma

4. panta otro daļu un 10.1 daļas 2. punktu,

13. panta trešās daļas 3. punktu un

Reklāmas likuma 7. panta otro daļu

**I. Vispārīgie jautājumi**

1. Noteikumi nosaka:

1.1. obligātās nekaitīguma prasības uztura bagātinātājiem;

1.2. kārtību, kādā reģistrē uztura bagātinātājus, aptur vai ierobežo to apriti un anulē reģistrāciju;

1.3. prasības uztura bagātinātāju papildu marķējumam;

1.4. uztura bagātinātāju reklāmas satura un noformējuma prasības.

2. Šie noteikumi neattiecas uz zālēm.

3. Latvijā atļauts laist tirgū uztura bagātinātājus, ja tie ir:

3.1. paziņoti Pārtikas un veterinārajam dienestam (turpmāk – dienests) un iekļauti uztura bagātinātāju reģistrā;

3.2. noformēti kā pārtikas produkti un galapatērētājam piegādāti tikai fasētā veidā.

4. Pārtikas uzņēmums (turpmāk – uzņēmums) attiecīgo uztura bagātinātāju tirdzniecības vietā nodrošina informāciju par produktiem, ko tas izplata, lai pārdevējs varētu sniegt atbilstošu informāciju patērētājiem.

5. Dienests neierobežo vai neaizliedz uztura bagātinātāju tirdzniecību tā sastāva, ražošanas specifikācijas, noformējuma vai marķējuma dēļ, ja tas atbilst šo noteikumu un pārtikas apriti reglamentējošo normatīvo aktu prasībām.

**II. Obligātās nekaitīguma prasības**

6. Uztura bagātinātāji ir pārtikas produkti parastā uztura papildināšanai. Tie ir koncentrētas uzturvielas (vitamīni un minerālvielas) vai citas vielas, kurām ir uzturvērtība vai fizioloģiska ietekme, atsevišķi vai kombinācijās, un tos realizē devās – kapsulās, pastilās, tabletēs, dražejās un citos līdzīgos veidos, pulvera maisiņos, ampulās, pilināmās pudelītēs un citā līdzīgā šķidruma un pulvera veidā, kas paredzēts lietošanai mazā un nomērītā daudzumā.

7. Ražotājs maksimālo vitamīnu un minerālvielu daudzumu ieteiktajā uztura bagātinātāja dienas (diennakts) devā nosaka, ievērojot šādus apsvērumus:

7.1. lielāko drošo daudzumu, kas noteikts ar zinātnisko riska novērtējumu, pamatojoties uz vispārpieņemtiem zinātniskiem datiem;

7.2. dažādu patērētāju grupu atšķirīgās jutības pakāpes;

7.3. vitamīnu un minerālvielu uzņemšanu no citiem uztura avotiem;

7.4. vitamīnu un minerālvielu ieteicamās devas patērētājam.

8. Uztura bagātinātāju ražošanā atļauts izmantot tikai tādus vitamīnus un minerālvielas un tādos veidos, kā noteikts:

8.1. Komisijas 2009.gada 30.novembra Regulā (EK) Nr.[1170/2009](http://eur-lex.europa.eu/eli/reg/2009/1170?locale=LV), ar ko groza Eiropas Parlamenta un Padomes Direktīvu [2002/46/EK](http://eur-lex.europa.eu/eli/dir/2002/46?locale=LV) un Eiropas Parlamenta un Padomes Regulu (EK) Nr. [1925/2006](http://eur-lex.europa.eu/eli/reg/2006/1925?locale=LV) attiecībā uz sarakstiem ar vitamīniem un minerālvielām, kā arī to veidiem, ko drīkst pievienot pārtikas produktiem, tostarp uztura bagātinātājiem;

8.2. Komisijas 2011.gada 14.novembra Regulā (ES) Nr.[1161/2011](http://eur-lex.europa.eu/eli/reg/2011/1161?locale=LV), ar ko groza Eiropas Parlamenta un Padomes Direktīvu [2002/46/EK](http://eur-lex.europa.eu/eli/dir/2002/46?locale=LV), Eiropas Parlamenta un Padomes Regulu (EK) Nr.[1925/2006](http://eur-lex.europa.eu/eli/reg/2006/1925?locale=LV) un Komisijas Regulu (EK) Nr. [953/2009](http://eur-lex.europa.eu/eli/reg/2009/953?locale=LV) attiecībā uz sarakstiem ar minerālvielām, ko drīkst pievienot pārtikas produktiem;

8.3. Komisijas 2014. gada 7. februāra Regulā (ES) Nr. [119/2014](http://eur-lex.europa.eu/eli/reg/2014/119?locale=LV), ar ko groza Eiropas Parlamenta un Padomes Direktīvu [2002/46/EK](http://eur-lex.europa.eu/eli/dir/2002/46?locale=LV) un Eiropas Parlamenta un Padomes Regulu (EK) Nr.[1925/2006](http://eur-lex.europa.eu/eli/reg/2006/1925?locale=LV) attiecībā uz raugu, kas bagātināts ar hromu un ko izmanto uztura bagātinātāju ražošanā, kā arī attiecībā uz hroma (III) laktāta trihidrātu, ko pievieno pārtikas produktiem;

8.4. Komisijas 2015.gada 12.marta Regulā (ES) Nr.2015/414, ar ko groza Eiropas Parlamenta un Padomes Direktīvu 2002/46/EK attiecībā uz (6*S*)-5-metiltetrahidrofolijskābes glikozamīna sāli, ko izmanto uztura bagātinātāju ražošanā.

**III. Reģistrācijas, aprites apturēšanas vai ierobežošanas un reģistrācijas anulēšanas kārtība**

9. Lai reģistrētu uztura bagātinātāju, uzņēmums dienestā iesniedz:

9.1. paziņojumu uztura bagātinātāja reģistrācijai ([1.pielikums](http://likumi.lv/doc.php?id=117261#piel2));

9.2. uztura bagātinātāja marķējuma paraugu oriģinālvalodā (piemēram, kastīte, etiķete vai arī skaidri redzama fotokopija no iepakojuma oriģināla ar salasāmu tekstu, vai makets ieskanētā veidā);

9.3. marķējuma teksta paraugu un citu informāciju latviešu valodā, kas tiks pievienota uztura bagātinātājam.

10. Ja paziņojumu uztura bagātinātāja reģistrācijai ([1. pielikums](http://likumi.lv/doc.php?id=117261#piel2)) iesniedz papīra formā, uzņēmums šo noteikumu 9.3.apakšpunktā minēto paraugu un informāciju dienestā papildus iesniedz, izmantojot pieejamos elektroniskos datu nesējus.

11. Dienests var pieprasīt Zāļu valsts aģentūras atzinumu:

11.1. ja paziņojumā uztura bagātinātāja reģistrācijai (1. pielikums) norādītā informācija liecina, ka uztura bagātinātājs ir zāles;

11.2. ja dienests konstatē, ka paziņotais vai reģistrā iekļautais uztura bagātinātājs citā Eiropas Savienības dalībvalstī tiek izplatīts kā zāles;

11.3. ņemot vērā saņemto informāciju no citām Eiropas Savienības dalībvalstu kompetentajām institūcijām.

12. Dienests pēc nepieciešamības var pieprasīt no uzņēmuma jebkuru citu informāciju par uztura bagātinātāju, lai izvērtētu tā atbilstību pārtikas apriti reglamentējošo normatīvo aktu prasībām.

13. Ja reģistrētam uztura bagātinātājam izdara izmaiņas, uzņēmums iesniedz dienestā paziņojumu par reģistrēta uztura bagātinātāja izmaiņām ([2.pielikums](http://likumi.lv/doc.php?id=117261#piel3)).

14. Pirms šo noteikumu [9.](http://likumi.lv/doc.php?id=117261#p6) un [13.punktā](http://likumi.lv/doc.php?id=117261#p13) minētā paziņojuma iesniegšanas uzņēmums samaksā valsts nodevu atbilstoši normatīvajam aktam par uztura bagātinātāju reģistrēšanas valsts nodevu.

15. Dienests mēneša laikā pēc šo noteikumu [9.](http://likumi.lv/doc.php?id=117261#p6) [un 13.punktā](http://likumi.lv/doc.php?id=117261#p13) minēto dokumentu saņemšanas pieņem attiecīgu lēmumu par:

15.1. uztura bagātinātāja reģistrāciju dienesta uztura bagātinātāju reģistrā vai par reģistrācijas atteikumu, ja produkts neatbilst pārtikas aprites jomu reglamentējošo normatīvo aktu prasībām;

15.2. izmaiņu izdarīšanu uztura bagātinātāju reģistrā vai par atteikumu izdarīt izmaiņas, ja produkts neatbilst pārtikas aprites jomu reglamentējošo normatīvo aktu prasībām.

16. Ja dienests saņem jaunu informāciju vai veic esošās informācijas atkārtotu pārbaudi, uz kuru pamatojoties var secināt, ka reģistrēts uztura bagātinātājs, var radīt, vai rada draudus cilvēku veselībai, dienests pieņem lēmumu par uztura bagātinātāja tirdzniecības ierobežošanu vai apturēšanu uz laiku, vai izņemšanu no apgrozības. Dienests nekavējoties informē par pieņemto lēmumu dalībvalstis un Eiropas Komisiju saskaņā ar normatīvajiem aktiem par ātrās reaģēšanas sistēmas darbību pārtikas apritē un dzīvnieku barības apritē.

17. Ja reģistrā iekļautais uztura bagātinātājs rada draudus cilvēku veselībai, dienests pieņem lēmumu anulēt uztura bagātinātāja reģistrāciju un svītro to no uztura bagātinātāju reģistra.

18. Ja reģistrā iekļautais uztura bagātinātājs nerada draudus cilvēku veselībai, bet neatbilst pārtikas aprites jomu reglamentējošo normatīvo aktu prasībām, dienests var pieņemt lēmumu par uztura bagātinātāja tirdzniecības apturēšanu līdz neatbilstību novēršanai. Ja konstatētās neatbilstības netiek novērstas, dienests var pieņemt lēmumu anulēt uztura bagātinātāja reģistrāciju.

19. Dienests veido un uztur uztura bagātinātāju reģistru. Reģistru publicē dienesta tīmekļvietnē. Reģistrā iekļauj šādu informāciju:

19.1. ražotāja nosaukumu un adresi;

19.2. par uztura bagātinātāju atbildīgā pārtikas apritē iesaistītā uzņēmēja (importētāja, izplatītāja u. c.) nosaukumu un adresi;

19.3. uztura bagātinātāja sastāvdaļu sarakstu un uzturvielu vai vielu ar uzturvērtību vai fizioloģisko ietekmi daudzumu dienas (diennakts) devā (tostarp izmantoto augu nosaukumus latviešu un latīņu valodā);

19.4. uztura bagātinātāja ieteicamo dienas (diennakts) devu;

19.5. uztura bagātinātāja pagatavojuma veidu, fasējuma un iepakojuma vienības lielumu;

19.6. marķējuma tekstu un citu informāciju, ja tāda tiks pievienota uztura bagātinātājam, piemēram, lietošanas pamācības paraugu.

20. Ja uztura bagātinātāju reģistrā iekļauts uztura bagātinātājs vairāk netiek laists tirgū, uzņēmums šo informāciju iesniedz dienestā un dienests pieņem lēmumu par uztura bagātinātāja svītrošanu no uztura bagātinātāju reģistra.

**IV. Prasības papildu marķējumam un reklāma****i**

21. Uztura bagātinātājus marķē kārtībā, kas noteikta normatīvajā aktā par prasībām fasētas pārtikas marķējumam un Eiropas Parlamenta un Padomes 2011. gada 25. oktobra Regulā (ES) Nr. 1169/2011 par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr.608/2004 atcelšanu (turpmāk – Regula Nr. 1169/2011). Marķējumā ietver šādu papildu informāciju:

21.1. tirdzniecības nosaukumu „uztura bagātinātājs”;

21.2. to uzturvielu kategoriju vai vielu nosaukumus, kuras raksturo uztura bagātinātāju, vai norādi par šo uzturvielu vai vielu īpašībām;

21.3. uztura bagātinātāja ieteicamo dienas (diennakts) devu;

21.4. brīdinājumu nepārsniegt ieteicamo dienas (diennakts) devu);

21.5. ieteikumu neizmantot uztura bagātinātāju pilnvērtīga un sabalansēta uztura aizvietošanai;

21.6. brīdinājumu, ka uztura bagātinātājs jāglabā bērniem nepieejamā vietā;

21.7. ar cipariem – daudzumu uzturvielām vai vielām ar uzturvērtību vai fizioloģisku ietekmi masas vai tilpuma vienībās dienas (diennakts) devā. Vitamīnus un minerālvielas norāda noteiktajās mērvienībās atbilstoši šo noteikumu [8. punktā](http://likumi.lv/doc.php?id=117261#p5) minēto normatīvo aktu prasībām;

21.8. vitamīnu un minerālvielu daudzumu procentos no uzturvielu atsauces vērtības, kas norādīta Regulas Nr. 1169/2011 XIII pielikuma A daļā. Vitamīnu un minerālvielu daudzumu procentos var norādīt arī grafiski.

22. Minimālais vitamīnu un minerālvielu daudzums dienas (diennakts) devā, ko iesaka ražotājs, nav mazāks par ievērojamu vitamīnu un minerālvielu daudzumu, kā norādīts Regulas Nr. 1169/2011 XIII pielikuma A daļas 2. punktā.

23. Marķējumā norādītais uzturvielu vai citu vielu daudzums ar uzturvērtību vai fizioloģisku ietekmi:

23.1. atbilst tam uztura bagātinātāja daudzumam, kas ieteikts kā dienas (diennakts) deva;

23.2. ir vidējais daudzums, pamatojoties uz ražotāja veikto uztura bagātinātāja testēšanas rezultātiem.

24. Uztura bagātinātāja marķējumā, noformējumā un reklāmā nedrīkst ietvert:

24.1. norādi par to, ka uztura bagātinātājs novērš, ārstē vai izārstē slimības, vai minēt šādu iespēju;

24.2. jebkuras tiešas vai netiešas atsauces par to, ka līdzsvarots un daudzveidīgs uzturs nespēj nodrošināt pietiekamu uzturvielu daudzumu.

25. Reklamēt atļauts tikai tos uztura bagātinātājus, kas ir iekļauti uztura bagātinātāju reģistrā.

26. Uztura bagātinātāja reklāmā ietver norādes „Uztura bagātinātājs” un „Uztura bagātinātājs neaizstāj pilnvērtīgu un sabalansētu uzturu”.

27. Norāde „Uztura bagātinātājs neaizstāj pilnvērtīgu un sabalansētu uzturu” aizņem ne mazāk kā piecus procentus no reklāmas apjoma. Burtu lielums ir tāds, lai norāde aizņemtu lielāko tehniski iespējamo daļu no tekstam paredzētā laukuma.

**V. Noslēguma jautājumi**

28. Atzīt par spēku zaudējušiem Ministru kabineta 2005. gada 20. septembra noteikumus Nr. 725 „Noteikumi par uztura bagātinātājiem” (Latvijas Vēstnesis, 2005, 152., 210. nr.; 2007, 112. nr.; 2008, 18., 83. nr.; 2010, 196. nr.; 2014, 155. nr.).

29. Uztura bagātinātājiem, kas ir laisti tirgū un marķēti līdz 2016. gada 13. decembrim, var lietot saīsinājumu IDD (ieteicamā dienas deva), lai izteiktu atsauces vērtību uz vitamīnu un minerālvielu daudzumu procentos no ieteicamās dienas devas, kas norādīta Regulas Nr. 1169/2011 XIII pielikuma A daļā.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 2002.gada 10.jūnija Direktīvas [2002/46/EK](http://eur-lex.europa.eu/eli/dir/2002/46?locale=LV) par dalībvalstu likumu tuvināšanu attiecībā uz uztura bagātinātājiem;

2) Komisijas 2006.gada 30.marta Direktīvas [2006/37/EK](http://eur-lex.europa.eu/eli/dir/2006/37?locale=LV), ar ko groza II pielikumu Eiropas Parlamenta un Padomes 2002.gada 10.jūnija Direktīvai [2002/46/EK](http://eur-lex.europa.eu/eli/dir/2002/46?locale=LV) attiecībā uz dažu vielu iekļaušanu.

### Ministru prezidente L.Straujuma

### Zemkopības ministrs J.Dūklavs

16.11.2015. 9:48

1529

I.Cine

67027146; Inara.Cine@zm.gov.lv